text: Fiskefabrik lukker: 125 mister jobbet
  03 april 2017 kl. 14.02
  Fiskekoncernen Espersen har valgt at lukke deres fabrik i Fredericia. Produktionen bliver flyttet til Polen. 
  I flere år har fiskekoncernen Espersen kæmpet for at holde omkostningerne nede på deres fabrik i Fredericia.
  Men den kamp stopper nu. Koncernen har i dag meddelt, at man vælger at lukke fabrikken i Fredericia. Nu flytter produktionen til Polen, hvor Espersen i forvejen har produktion.
  Lukningen får konsekvenser for de ansatte på fabrikken. 125 medarbejdere bliver afskediget.
  -Vi er naturligvis bevidste om, at det er en alvorlig situation for de medarbejdere, der vil blive berørt. Ledelsen vil derfor tage initiativ til, at der igangsættes aktiviteter, der imødekommer de berørte medarbejderes behov for hjælp til jobsøgning, efteruddannelse mv., idet omfang dette er muligt, skriver Espersen i en pressemeddelelse.
  Flytningen til Polen vil ske gradvist. Størstedelen af overflytningen forventes først at ske i løbet af 2018. Ved udgangen af 2018 skal hele overflytningen gerne være færdig.
  